10. การควบคุมภายใน

บริษัทตระหนักถึงความสำคัญในการบริหารความเสี่ยงและระบบการควบคุมภายในที่ดี
ซึ่งจะทำให้ระบบการทำงานของบริษัทมีความถูกต้อง โปร่งใส
ตรวจสอบได้และสามารถลดหรือป้องกันความเสียหายที่อาจจะเกิดขึ้น
รวมทั้งมีการพัฒนาระบบการควบคุมภายในให้มีประสิทธิภาพและประสิทธิผลอย่างต่อเนื่อง
โดยมีฝ่ายตรวจสอบภายในที่มีความเป็นอิสระจากฝ่ายบริหารในการทำหน้าที่ตรวจสอบและสอบทานระบบงานรวมทั้งประเมินประสิทธิภาพของการปฏิบัติงานในหน่วยงานต่างๆ
เพื่อให้มั่นใจว่าพนักงานทุกคนในองค์กรได้มีการปฏิบัติตามระบบการควบคุมภายในที่บริษัทกำหนดไว้
และรายงานให้คณะกรรมการตรวจสอบและคณะกรรมการบริษัททราบ
เพื่อพิจารณาและดำเนินการแก้ไข โดยในรอบปี 2551
ที่ผ่านมาไม่พบข้อบกพร่องที่เป็นสาระสำคัญที่มีผลกระทบต่อผลการดำเนินงานของบริษัทและบริษัทย่อย

บริษัทให้ความสำคัญกับการบริหารความเสี่ยง โดยจัดตั้งคณะกรรมการบริหารความเสี่ยง
และมีคณะทำงานบริหารความเสี่ยงเพื่อทำการประเมินและวิเคราะห์ความเสี่ยงที่อาจมีผลกระทบต่อการดำเนินธุรกิจของบริษัท
และหามาตรการในการกำจัด ป้องกัน และควบคุมความเสี่ยงเหล่านั้น
ตลอดจนประเมินประสิทธิภาพของการบริหารความเสี่ยง
ติดตามสถานการณ์และเหตุปัจจัยของความเสี่ยงที่อาจเปลี่ยนแปลงไปอยู่ตลอดเวลา
แล้วรายงานให้คณะกรรมการตรวจสอบและคณะกรรมการบริษัททราบ ปีละ 2 ครั้ง
รวมทั้งมีการทำแผนจัดการความเสี่ยง (Treatment Plan)
เพื่อลดความเสี่ยงให้อยู่ในระดับที่ยอมรับได้

รายงานของคณะกรรมการตรวจสอบ

คณะกรรมการบริษัทฯ ได้แต่งตั้งคณะกรรมการตรวจสอบ ซึ่งประกอบด้วยกรรมการอิสระจำนวน 3
ท่าน โดยมี ศาสตราจารย์ ดร.โกเมน ภัทรภิรมย์ เป็นประธานกรรมการตรวจสอบ นายปรีดี บุญยัง
และ นายผดุง เตชะศรินทร์
เป็นกรรมการตรวจสอบและมีผู้ช่วยกรรมการผู้จัดการสำนักตรวจสอบทำหน้าที่เลขานุการคณะกรรมการตรวจสอบ

คณะกรรมการตรวจสอบได้ปฏิบัติงานและแสดงความเห็นอย่างเป็นอิสระภายใต้ขอบเขตหน้าที่และความรับผิดชอบที่ได้รับมอบหมายจากคณะกรรมการบริษัทฯ
โดยได้รับความร่วมมือเป็นอย่างดีจากผู้บริหาร ผู้ตรวจสอบภายในและผู้สอบบัญชีของบริษัทฯ

ในรอบปี 2551 คณะกรรมการตรวจสอบได้มีการประชุมรวม 13 ครั้ง กรรมการตรวจสอบทั้ง 3
ท่าน ได้เข้าร่วมประชุมครบทุกครั้งและได้สรุปรายงานการปฏิบัติงานของคณะกรรมการตรวจสอบ
เสนอคณะกรรมการบริษัทฯ ได้รับทราบทุก 3 เดือน พอสรุปสาระสำคัญได้ดังนี้

1. สอบทานงบการเงินรายไตรมาสและงบการเงินรวมของบริษัทฯ ประจำปี 2551
เห็นว่างบการเงินได้จัดทำขึ้นตามมาตรฐานบัญชีที่รับรองทั่วไป
มีการเปิดเผยข้อมูลอย่างครบถ้วนและเพียงพอในการนี้ได้สอบถามและรับฟังคำชี้แจงจากผู้บริหาร
ตลอดจนได้หารือกับผู้สอบบัญชีเพื่อให้มั่นใจได้ว่ารายงานการเงินมีความถูกต้องตามที่ควรในสาระสำคัญ

2. สอบทานและทบทวนระบบการควบคุมภายในเพื่อประเมินความเพียงพอและประสิทธิผล
เห็นว่าบริษัทฯ มีระบบควบคุมภายในที่เพียงพอ และเหมาะสมกับสภาพธุรกิจที่ดำเนินอยู่
ไม่พบจุดอ่อนที่เป็นสาระสำคัญ
ฝ่ายจัดการได้ให้ความสำคัญในการกำกับดูแลและพัฒนาระบบควบคุมภายในอย่างต่อเนื่อง
มีการนำเทคโนโลยีสารสนเทศเข้ามาช่วยในการปฏิบัติงานเพื่อเพิ่มประสิทธิภาพและประสิทธิผล

3.
สอบทานและให้ความเห็นต่อรายการที่เกี่ยวโยงกันหรือรายการที่อาจมีความขัดแย้งทางผลประโยชน์
มีความสมเหตุสมผลและเป็นประโชย์สูงสุดต่อการดำเนินธุรกิจของบริษัทฯ
ตลอดจนดูแลให้มีการเปิดเผยข้อมูลอย่างชัดแจ้งครบถ้วนและเพียงพอตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์และตลาดหลักทรัพย์แห่งประเทศไทย

4. พิจารณาและให้ความเห็นชอบแผนงานตรวจสอบภายในของปี 2551
พร้อมให้ข้อเสนอแนะปรับแผนงานบางส่วนให้สอดคล้องกับนโยบายและแผนงานของบริษัทฯ
มีการติดตามการดำเนินการแก้ไขตามรายงานการตรวจสอบที่เห็นว่าเป็นเรื่องสำคัญอย่างต่อเนื่อง
ทั้งนี้ขอบข่ายของงานตรวจสอบได้ครอบคลุมไปถึงหน่วยงานที่เป็นบริษัทย่อยทั้งในและต่างประเทศด้วย

5. คณะกรรมการบริษัทฯ
และผู้บริหารได้ให้ความสำคัญกับการบริหารความเสี่ยงโดยได้กำหนดเป็นนโยบายและแนวปฏิบัติไว้
มีการประเมินปัจจัยความเสี่ยงและมาตรการป้องกันเพื่อลดผลกระทบที่อาจเกิดขึ้นต่อการดำเนินธุรกิจให้อยู่ในระดับที่ยอมรับได้
และมีการสรุปรายงานการปฏิบัติงานของคณะกรรมการบริหารความเสี่ยงให้คณะกรรมการบริษัทฯ
ได้ทราบเป็นระยะ
คณะกรรมการตรวจสอบเห็นว่าบริษัทฯมีระบบการบริหารความเสี่ยงที่มีประสิทธิภาพเหมาะสมกับสภาพของธุรกิจที่ดำเนินอยู่

6.
คณะกรรมการตรวจสอบเห็นว่าฝ่ายจัดการมีแนวนโยบายที่แจ้งชัดในการปฏิบัติตามกฎหมายว่าด้วยหลักทรัพย์และตลาดหลักทรัพย์ฯ
ข้อกำหนดของตลาดหลักทรัพย์ฯ
รวมทั้งกฎหมายอื่นที่เกี่ยวข้องกับธุรกิจของบริษัทตลอดจนข้อผูกพันที่บริษัทฯ
มีอยู่กับบุคคลภายนอกโดยมอบหมายให้มีผู้รับผิดชอบดูแลโดยตรง จากการสอบทานไม่พบปัญหาในด้านนี้

7.
คณะกรรมการตรวจสอบได้สนับสนุนฝ่ายจัดการที่มุ่งมั่นจริงจังในการบริหารงานโดยยึดหลักการของการกำกับดูแลกิจการที่ดี
เพื่อให้มีความโปร่งใสและมีจริยธรรมเป็นการสร้างความเชื่อมั่นกับผู้ถือหุ้น ผู้ลงทุน
และผู้ที่เกี่ยวข้องทุกฝ่าย

8.
คณะกรรมการตรวจสอบได้พิจารณาคัดเลือกผู้สอบบัญชีโดยมีความเห็นเสนอต่อคณะกรรมการบริษัทฯ
เพื่อขออนุมัติต่อที่ประชุมผู้ถือหุ้น แต่งตั้งให้นายเจริญ ผู้สัมฤทธิ์เลิศ หรือนายไวโรจน์ จินดามณีพิทักษ์
หรือนางสาวบงกช อ่ำเสงี่ยม แห่งบริษัท เคพีเอ็มจี ภูมิไชย สอบบัญชี จำกัด
เป็นผู้สอบบัญชีของบริษัทฯ สำหรับปี 2552 ค่าสอบบัญชีเป็นเงินรวม 4,100,000 บาท

วันที่ 26 กุมภาพันธ์ 2552

ในนามคณะกรรมการตรวจสอบ

(ศ.ดร.โกเมน ภัทรภิรมย์)

ประธานคณะกรรมการตรวจสอบ